
Decăderea marilor sisteme culturale holiste şi fenomenul postmodernităţii 
au lăsat urme adânci în proiectele educaţionale din Europa, atât în cele susţi- 
nute de Biserica Catolică, cât şi în cele aparținând Statului. În lumina activită- 
ţii mele pastorale ca arhiepiscop catolic de Bucureşti, dar şi a celei didactice ca 
profesor la Institutul Teologic Romano-Catolic „Sf. Tereza” din Bucureşti, pot 
să afirm că actuala criză a educaţiei nu este doar de ordin financiar, material şi 
structural, ci, în primul rând, de ordin spiritual, valoric. Cunoscând proble- 
mele cu care se confruntă şcoala catolică din România şi, într-o anumită mă- 
sură, şcoala catolică din Europa’, vreau să precizez de la bun început că, pen- 
tru catolici, criza are şi un aspect pozitiv, în sensul că şcoala este chemată să fie 
mai mult ea însăşi, adică loc de formare umană în spiritul dialogului între di- 
feritele valori, tradiții şi culturi. Potrivit învăţăturii Bisericii Catolice, acest as- 
pect al naturii şcolii poate fi păstrat dacă se afirmă primatul „adevărului omului” 
şi dacă este promovat primatul eticii şi al educaţiei. Însă, acest ultim deziderat 
trebuie susținut şi de politicile publice. 

Aşadar, menirea școlii catolice din zilele noastre, adică transmiterea valori- 
lor evanghelice prin educaţie, se confruntă cu mai multe provocări. Dar şi 
obiectivele formative ale şcolilor statale sunt puse astăzi sub semnul întrebări. 
În acest context se pune întrebarea: ce putem face pentru ca şcoala să fie şcoală? 


! Cf. CONCILUL AL II-LEA DIN VATICAN, Declaraţia despre educaţia creştină Gravissimum 
educationis (28 octombrie 1965); C. CAFFARA, „Educazione: una sfida urgente”, Il Foglio 
(01.05.2004); V.A. ZANI, „Le sfide e i nodi cruciali per l'educazione cattolica oggi”, Dialoghi 7 
(2007) 81ș.u..; Educare insieme nella scuola cattolica, Libreria Editrice Vaticana, Città del Va- 
ticano 2007; G. Mucci, I cattolici nella temperie del relativismo, Jaca Book, Milano 2005; I. 
ALVAREZ, „La scuola cattolica in Europa di fronte alla sfida della secolarizzazione”: www.ze- 
nit.org (02.12.2008); Cf. www.realitatea.net, „Educația în România 2008: Violență, copii otră- 
viţi cu antigel, un ministru expert în gafe şi sute de şcoli în paragină”, din 22 decembrie 2008. 

Criza şcolilor catolice 


În lume există circa 200.000 de şcoli catolice frecventate de circa 48.000.000 
de elevi. Aici lucrează 1.600.000 de profesori. Există apoi peste 1.600 de Uni- 
versităţi catolice. Câteva milioane bune de profesori catolici lucrează în insti- 
tuţii civile, şcolare sau extra-şcolare. Problemele cu care se confruntă şcolile 
catolice sunt aproape peste tot aceleași. 

În Europa, şcoala are tradiții comune, dar conotaţii specifice, după cum ne 
situăm în Vest sau în Est. Nu este locul pentru a le discuta aici. Vreau să subli- 
niez un lucru comun sistemelor educaționale din țările ce au semnat aderarea 
la procesul Bologna, printre care şi România. Este vorba de faptul că tradiția 
creştină, deşi inspiră în continuare multe referințe cognitive publice, astăzi e 
atacată public sau pe la spate de un puternic val de confuzie valorică în care 
intră curentele relativismului cultural şi religios, pluralismul nihilist, golul an- 
tropologic şi etic, incapacitatea de a se conforma unui adevăr şi unor valori ce 
depăşesc orizontul individual sau de grup. Aceste probleme nu sunt specifice 
doar educaţiei creştine, ci tuturor sistemelor educative europene care se fun- 
damentează pe caracterul central al persoanei umane. 

Dintre toate provocările, câteva mi se par importante şi urgente. 

Mai întâi, educaţia creştină este chemată să convieţuiască cu diferite viziuni 
despre lume şi viață: imanente, agnostice şi neo-iluministe, pe de o parte, iar 
pe de alta spiritualiste şi confesionale. Ele marchează politica, educaţia publică, 
comunicarea mediatică, timpul liber, familiile. Pentru a răspunde la mentali- 
tatea relativistă şi agnostică, trebuie propuse criterii precise de ortodoxie veri- 
tativă şi ortopraxie morală. 

Apoi, educaţia creştină este influențată negativ de politicile şi sistemele 
economice care ameninţă unitatea persoanei şi legăturile dintre membrii cetăţii. 
Probleme grave izvorăsc din faptul că se verifică o distanță prea mare între 
progresul tehnologic şi valorile spiritului uman. De asemenea, în aceeași ordine 
a cauzelor problemelor, nu trebuie neglijate separarea exagerată între sferă pu- 
blică şi sfera privată, lipsa de comunicare a limbajelor, tendința de a trăi expe- 
riența religioasă ca o pură experiență emoțională. 


Finalităţile școlii catolice 


Biserica încearcă prin instituţiile sale educaţionale să formeze omul şi creş- 
tinul. De aceea şcolile care sunt ale Bisericii sunt chemate să-şi păstreze iden- 
titatea catolică și să lucreze în relaţie şi în comuniune cu comunitatea eclezială 

de la care primesc misiunea de a transmite concepţia creştină despre viaţă şi 
lume. Programele din şcolile catolice trebuie să urmărească maturizarea tutu- 
ror dimensiunilor persoanei unui elev. În societatea în care domină tehnica şi 
birocraţia, trebuie să salveze aspectul umanist al culturii; în societăţile în care 
democraţia se diluează, să salvgardeze cultura civico-politică a drepturilor 
umane; în cultura secularizată, să salveze aspectul etico-religios inspirat din 
credinţa Bisericii. 

Proiectul catolic al educaţiei nu comportă excluderea din şcolile catolice a 
elevilor care mărturisesc alte credințe religioase sau sunt agnostici, atei, sau 
chiar imaturi în credinţa catolică. 

Printre finalitățile şcolii catolice se află şi promovarea unui dialog construc- 
tiv între membrii aparținând unor culturi, tradiţii şi religii diferite, depăşind 
condiţia de toleranţă statică. Această finalitate este foarte actuală în cultura 
multiculturalismului din zilele noastre. Recent, Papa Benedict al XVI-lea i-a 
invitat pe profesorii şi elevii şcolilor catolice să îndepărteze din mijlocul lor 
ceea ce dăunează sau pune piedici promovării binelui comun. Papa este con- 
vins că, de fapt, criza educaţiei catolice din zilele noastre nu este în primul 
rând legislativă, organizaţională, financiară, ci culturală şi spirituală. În sensul 
acesta trebuie propuse programe educaţionale care să ţină cont de legile mo- 
rale, mai întâi, şi apoi de cele juridice, să se inspire din etica responsabilități, 
a autonomiei, libertăţii, având drept ţintă dezvoltarea integrală a persoanei şi, 
implicit, a societăţii. 


Provocări ale educaţiei în şcolile românești 


Situaţia gravă din învățământul românesc a fost prezentată într-un raport 
din 2008 al Organizaţiei Mondiale a Sănătăţii, raport ce a cuprins 37 de ţări. 
Potrivit documentului, România se află pe unul din primele locuri la capitolul 
violenţă în şcoli. Foarte mulți profesori raportează acte de huliganism la orele 
lor, având nevoie de protecţie pentru securitatea lor şi a altor elevi. 

De anul trecut şi până astăzi nu s-au înregistrat schimbări în privinţa vio- 
lenţei din şcoli. În cadrul recentelor dezbateri publice pe tema codului educa- 
tiei în România nu s-a pus accentul pe cauza acestui fenomen și pe posibilită- 
tile pe care le avem pentru a-l contracara. 

În această chestiune, sunt foarte importante profesionalismul, virtuțile ci- 
vice, calitățile umane şi morale ale profesorului, dar şi autoritatea ce i se con- 
feră de politicile publice prin remuneraţie adecvată și posibilităţi de perfecţi- 
onare permanentă. Într-adevăr, educaţia şi formarea persoanelor elevilor 

presupun autoritatea exercitată de profesor, dar şi acceptată de profesor. De la 
Max Weber încoace se ştie că autoritatea generează o putere care este legală 
(întrucât e întemeiată rațional pe încrederea în legalitatea orânduirilor pozitive), 
tradițională (deoarece păstrează memoria istorică) şi carismatică (fiindcă pro- 
movează valoarea exemplară a persoanei). Totuşi, constatăm că elevii sunt as- 
tăzi tot mai slab pregătiţi, ignoranți şi violenți. Democraţia şi participarea co- 
munității la activitatea didactică rămân cuvinte lipsite de conţinut dacă nu se 
acordă putere şi autoritate disciplinară profesorilor. Pentru ca şcoala să aibă 
autoritate nu este suficient ca profesorul să fie garantul tradiţiei propriei civi- 
lizaţii. Natura interpersonală a procesului educațional cere ca profesorul să 
aibă şi autoritate morală, şi competenţă profesională; deci ambele dimensiuni 
sunt necesare pentru ca profesorul să poată oferi nu doar instrumente practice 
de orientare în viaţă, ci şi un sens al vieții. 

Educaţia poate să îmbunătăţească ființa umană cu condiţia ca profesorul să 
se bucure de autoritate în faţa elevilor săi. Totuși, în contextul cultural actual 
dominat de relativism, autoritatea este pusă în discuţie. La relativism se poate 
adăuga pericolul fixării în progresism sau în conservatorism, ori în autorita- 
rism sau în permisivism. 

Se aşteaptă mult de la participarea părinţilor la procesul de educaţie a copi- 
lului în şcoală. Astfel, asociaţiile de părinţi ar putea să intervină în privința 
selectării textelor fundamentale sau a manualelor după care învaţă elevii. De 
asemenea, ar putea să fie mai atenţi în privinţa utilizării internetului. 


Concluzii 


Școala catolică ocupă un loc foarte important în misiunea Bisericii de a-l 
vesti pe Cristos şi evanghelia sa în lumea de azi. De aceea, cunoaşterea lui 
Cristos trebuie să fie în centrul tuturor eforturilor unei şcoli creştine. Dezvol- 
tarea integrală a persoanei şi a societăţii, progresul cultural şi spiritual sunt 
bine întemeiate dacă sunt centrate pe valorile evanghelice. 

Şcoala catolică trebuie să găsească posibilități de colaborare cu părinții în 
educaţia şi formarea copiilor. 

Şcoala trebuie să fie în slujba Bisericii locale, a diecezei sau a parohiei. Dacă 
şcoala este legată de o parohie, atunci formarea religioasă şi spirituală din ca- 
drul parohiei trebuie să dobândească conotaţii culturale, pentru că ambele 
realități spirituale — religia şi cultura - se integrează dacă se inspiră din ace- 
leaşi valori. 

Şcoala este în slujba bunăstării societăţii, dacă se garantează dreptul părin- 
ților ca fiii lor să primească o educaţie conformă convingerilor lor, dezvoltând 
în ei sensibilitatea religioasă, principiile şi valorile religioase, aspecte esenţiale 
pentru zidirea coeziunii sociale. 

Școala catolică în lume nu este o realitate uniformă, însă trebuie să înfrunte 
mai multe provocări. Prima provocare este pluralismul etnic, cultural, religios 
şi social, la care se încearcă a se răspunde prin cultivarea sentimentului de 
unitate. A doua este garantarea libertăţii; răspunsul ar fi să-i învăţăm pe elevi 
să-şi asume sensul adevăratei libertăţi. A treia este raportarea la adevăr; aici ar 
trebui propuse modalități de asumare a adevărului integral la nivel personal 
sau comunitar. A patra este lecţia solidarităţii, valoarea sacrificiului personal, 
imitarea jertfei lui Isus Cristos pentru alţii, ca aspect important pentru a intra 
în lumea virtuţilor morale. 

În sfârşit, şcoala catolică trebuie să rămână centrată pe valoarea fundamen- 
tală a persoanei umane, oferind exemple concrete de colaborare cu toți oame- 
nii de bunăvoință în salvarea şi promovarea binelui integral al ființei umane. 


Articolele din acest număr al revistei Dialog teologic reprezintă un posibil 
răspuns la criza educaţiei din zilele noastre, şi anume investiția pastoral-inte- 
lectuală în formarea formatorilor. Ele sunt desprinse din tezele de masterat (E. 
Patraşcu, B. Herciu, D. Iacobuţ, P. Dorcu, Șt. Lupu, E. Soare) sau de doctorat 
(E. Doboş şi I. Enășoae) susținute de preoţii Diecezei de Iași trimişi să se spe- 
cializeze în diferite ramuri ale filosofiei şi teologiei la mai multe Universităţi 
Pontificale din Roma (Italia). Rezumate sau sinteze ale acestor lucrări au fost 
prezentate în cadrul Conferinţelor Institutului Teologic Romano-Catolic din 
Iaşi pe parcursul anului academic 2008-2009. Şi pe această cale, mulțumim 
preoților şi creştinilor laici care au colaborat la derularea acestui program de 
dezbateri teologice în public. 

Pe lângă aceste articole, revista găzduieşte alte două studii speciale, unul 
semnat de pr. Mihăiţă Blaj, student la Universitatea Pontificală din Lateran 
(Roma) şi altul semnat de dr. Elena Bortă, specialistă în operele lui Mircea 
Eliade. 

În concluzie, conştienţi că la rădăcina multor forme de rătăcire spirituală şi 
de sărăcie materială se află, printre altele, lipsa educaţiei şi încălcarea dreptu- 
rilor culturale, susţinem cu tărie că „angajarea în favoarea educaţiei şi a for- 
mării persoanei a fost dintotdeauna prima preocupare a acţiunii sociale a 
creştinilor” (cf. Compendiu de Doctrină Socială a Bisericii, nr. 557). 


